Wikiloc - 249. Senderisme en tren: ruta dels Arbres Monumentals de Bordils + refugis antiaeris Aeròdrom 311
Senderisme en tren
Senderisme en tren on Wikiloc
249. Senderisme en tren: ruta dels Arbres Monumentals de Bordils + refugis antiaeris Aeròdrom 311 on Wikiloc

249. Senderisme en tren: ruta dels Arbres Monumentals de Bordils + refugis antiaeris Aeròdrom 311
LA TRAVESSA Caminada circular creada per l'Ajuntament de Bordils i el consorci Ter-Gavarres que transita en tot moment dins del terme municipal d'aquesta població de la comarca del Gironès i que té la seva sortida i arribada a l'estació de Bordils. La travessa tot i que té l'inconvenient de tenir la meitat del recorregut sobre paviment dur (asfalt o ciment), la gran quantitat d'elements interessants escampats per la ruta fan que sigui interessant de recórrer-la. ARBRES MONUMENTALS Dona nom a la travessa i, certament, son uns quants els arbres que anirem trobant un rere l'altre. Bordils és conegut per ser el lloc de naixement del pollancre bordilenc, un encreument de dues varietats del 'populus nigra'. La fusta d'aquests arbres era molt preuada per ser recta i tova, però mica en mica es va anar abandonant el seu conreu fins a arribar a talar el darrer bordilenc fa tot just dues o tres dècades enrere. El que hi ha davant de l'ajuntament es va haver d'anar a buscar a Saragossa. La varietat bordilenca va ser definida per Josep Pla com "un dels arbres blancs més bells de la terra". El més interessant potser sigui el Roure del Pla de les Arenes, de gran capçada i amb un gronxador penjant d'una de les branques. Al Paratge dels Arbres Blancs hi trobarem una taula de fusta ideal per a fer pícnic envoltat de grans exemplars d'àlbers. Segons el sentit de la marxa (antihorària), trobarem: - Pollancres del Mas Riera (km 1,1) - Lledoner de Can Prat (km 1,8) - Soques de Plàtan de Can Saltans (km 2) - Freixe del Pla de Mollet (km 2,2) - Alzina de la Canova (km 5,4) - Freixe de Cal Cuní Gros (km 8,4) - Alzina del Molí (km 10,6) - Paratge dels Arbres Blancs (km 10,9) - Roure del Pla de les Arenes (km 11,3) - Pollancre bordilenc (km 12,6) L'AERÒDROM 311 I ELS REFUGIS Hem modificat lleugerament la ruta original en un parell de trams, que al nostre parer, afegeixen interès a la travessa. La primera variant és el curt tram de camí que seguirem des del roure del Pla de les Arenes fins a Bordils. Seguirem el camí que va per la riera de Palagret, un camí de terra que atesa l'abundància d'asfalt, és d'agrair trepitjar terra de tant en tant. El segon, més important, és la que visita cinc refugis antiaeris i un polvorí que hi ha a tocar del mas de la Canova i que la ruta dels Arbres Monumentals no s'hi acosta. L'any 1936 el govern republicà va decidir de construir en les terres de conreu del pla de Cerdà un camp d'aviació que va estar actiu fins el 1939 amb la idea de protegir des de l'aire els importants corredors com eren el ferroviari des de França i el de cabotatge que resseguia la costa nord. El camp sofrí deu atacs aeris durant el temps que va estar en funcionament, moment durant els quals els refugis van ser indispensables. Els refugis número 03, 05, 06 i 07 tenen la mateix estructura. Consten d'una entrada i sortida separada per pocs metres. La baixada es en espiral a fi d'evitar que la metralla arribés a la gent que es refugiava prop de les entrades. Quan els vam visitar es podia baixar a tots, entrar per una boca i sortir per l'altra. El refugi 04 de la Canova no és visitable. Era el més gran de tots i d'estructura diferent. Construït per a poder recollir desenes de soldats. Si esteu interessats en el tema podeu visualitzar el reportatge Aeròdrom 311. LA SÉQUIA DE VINYALS L'aigua també és un dels grans protagonistes. Potser la seva abundància sigui un factor a tenir en compte per al creixement dels magnífics exemplars d'arbres que trobem. El riu Ter tot i no ser gaire lluny no l'arribarem a veure en cap moment. Però sí les seves aigües. L'any 1748 es va atorgar a Mateu Viñals la concessió per a la construcció de dos molins fariners i d'un canal de regadiu als plans de Celrà i de Mollet. Va ser l'origen de la séquia d'en Vinyals, des de 1981 propietat de la Comunitat de Regants de la Séquia de Vinyals. La séquia s'inicia en una presa de derivació situada a Campdorà i desguassa a la riera de Sant Martí Vell al pont de Cal Peix, indret que visitarem durant la ruta. Els seu canal principal, els secundaris, els recs mestres i derivacions condueixen les aigües que naixen dels cims més alts del Pirineu oriental fins als camps de cultiu i a les plantacions d'arbres decoratius situats entre les poblacions de Celrà, Bordils i Sant Joan de Mollet. Podeu llegir més sobre aquestes rutes a les rutes publicades pel consorci de promoció Ter-Gavarres: - Ruta dels Arbres Monumentals de Bordils - Ruta del camp d'aviació - Ruta per la séquia de Vinyals ELS SENDERS La sortida no segueix estrictament cap sender homologat SL, PR o GR sinó una ruta creada per l'ajuntament de Bordils i el consorci Ter-Gavarres que transita en tot moment dins del terme municipal d'aquesta població de la comarca del Gironès. No hi ha cap marca específica però sí indicadors verticals a les cruïlles i plafons informatius al costat de cada arbre d'interès. ELS TRENS L'estació de Bordils-Juià pertany a la línia Barcelona-Girona-Portbou de Rodalies de Catalunya. També dona servei al municipi de Juià, situat uns tres quilòmetres al sud de la línia fèrria. -Estació de sortida/arribada: Bordils-Juià. Estació sense cap mena de servei, només un parell de marquesines a cada costat de les vies. Està situada al barri de l'estació de Bordils, prop de 800 metres al sud del nucli històric. Pel voltant hi ha un supermercat i diversos bars. Podeu consultar els HORARIS DE RODALIES DE CATALUNYA.